Maimane: Wes-Kaap troon uit bo ander agtMmusi Maimane aan die woord in Kaapstad tydens die bekendstelling van die DA se “Span 1 SA”. Foto: ANA Volgens elke enkele maatstaf vaar die DA-beheerde Wes-Kaap beter as enige ANC-beheerde provinsie, het die DA-leier, Mmusi Maimane, Saterdag in Kaapstad gesê. “Die huidige DA-regering is ongetwyfeld die beste regering wat die Wes-Kaap al gehad het.” Maimane het tydens die bekendstelling van die DA se “Span 1 SA” gesê die Wes-Kaap en Kaapstad was die agtergrond waarteen baie van Suid-Afrika se geskiedenis afgespeel het. “Maar toe het ons die pad as ŉ nasie byster geraak. “Gierigheid en korrupsie in die ANC het hoop en ambisie vervang en ons nasie het ál verder begin afdwaal van die vryheidsdroom. Vandag is baie van ons mense niks nader aan vry wees as destyds nie. Dit het duidelik geword dit sal nie die ANC wees wat dié vryheid sal bewerkstellig nie, want hulle kan nie.” Maimane het gesê dit sal ŉ nuwe regering moet wees wat daartoe verbind is om in belang van alle Suid-Afrikaners te werk. “ŉ Regering wat toegewy is daaraan om ŉ regverdige en nierassige land te bou.” “ŉ Regering wat nie net in ons potensiaal glo nie, maar wat ook glo ons kan dit net bereik as ons saamwerk,” het Maimane gesê. “Die syfers spreek vanself. Die Wes-Kaap klop die ander agt provinsies wat elke maatstaf van skoon regering betref waaraan ŉ mens kan dink, van werkgeleenthede tot opvoeding, van grondhervorming tot die lewering van basiese dienste.” In die afgelope jaar, volgens Statistieke Suid-Afrika, is driekwart van die nuwe werkgeleenthede in Suid-Afrika in die Wes-Kaap geskep, het Maimane gesê. “Die provinsie se algemene werkloosheidsyfer is nou 14,2 [persentasiepunte] laer as die nasionale gemiddelde.” Kaapstad kry na verwagting ná volgende jaar se provinsiale en nasionale verkiesing ’n nuwe burgemeester. Foto: SkyPixels/Wikipedia Die DA-leier het gesê die Wes-Kaap se suksessyfer met grondhervorming is 62%, vergeleke met 10% in die res van die land. “Dis dus duidelik wie is ernstig oor grondhervorming en wie nie.” Maimane het gesê die Wes-Kaap se sukses is in ŉ groot mate te danke aan skoon en deursigtige regering en aan die verantwoordelike bestuur van openbare geld. In die afgelope boekjaar het die provinsie 80% skoon oudits behaal. Die naasbeste provinsie was Gauteng met ŉ veel swakker 52%. Hy meen die DA se premierskanditaat, Alan Winde, is ŉ uitstekende kandidaat om voort te bou op die “reusagtige vooruitgang wat die provinsie in die afgelope dekade onder die huidige premier, Helen Zille, gemaak het”. Maimane het gesê die Kaapse DA-burgemeesterskandidaat, Dan Plato, sal ŉ burgemeester wees wat gemeenskappe kan terugneem by bendes en dwelmhandelaars wat die strate oorgeneem het.